ครม. เห็นชอบมาตรการพักชำระหนี้ช่วยเหลือเกษตรกรรายย่อยทั้งหมด 3.81 ล้านราย
ที่ประชุม ครม. เห็นชอบมาตรการพักชำระหนี้ช่วยเหลือเกษตรกร






นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม. ว่า ที่ประชุมได้มีมติเห็นชอบมาตรการลดภาระหนี้ เพื่อเพิ่มสภาพคล่องให้กับเกษตรกรรายย่อยทั้งหมด 3.81 ล้านราย ด้วยการขยายเวลาชำระหนี้ให้เกษตรกร ที่เป็นลูกค้าของธนาคารเพื่อการเกษตรและสหกรณ์การเกษตร หรือ ธ.ก.ส. ทั้งนี้ ให้มีผลเริ่มมาตรการตั้งแต่วันพรุ่งนี้ 1 สิงหาคม 2561 จนถึงวันที่ 31 กรกฎาคม 2564






นอกจากนี้ สำหรับผู้ที่เข้าร่วมโครงการจะได้รับสินเชื่อในการปรับโครงสร้างการผลิต รวมถึงยังมีมาตรการช่วยลดภาระดอกเบี้ยเงินกู้ร้อยละ 3 ให้เกษตรกรรายย่อยโดยเฉพาะ ที่มีวงเงินกู้เงินต้นไม่เกิน 300,000 บาทต่อราย เป็นระยะเวลา 1 ปี ตั้งแต่วันที่ 1 สิงหาคม 2561 จนถึงวันที่ 31 กรกฎาคม 2562 โดยรัฐบาลจะเป็นผู้จ่ายเงินชดเชยอัตราดอกเบี้ยให้ คาดใช้วงเงินถึง 2,724 ล้านบาท